लोकपाल पर पीएम ने बुलाई सर्वदलीय बैठक  
भाजपा की वरिष्ठ नेता सुषमा स्वराज ने कहा कि प्रधानमंत्री ने प्रस्तावित लोकपाल विधेयक पर चर्चा के लिए तीन जुलाई को सर्वदलीय बैठक बुलाई है।
भारतीय जनता पार्टी (भाजपा) की वरिष्ठ नेता सुषमा स्वराज ने शुक्रवार को कहा कि प्रधानमंत्री मनमोहन सिंह ने प्रस्तावित लोकपाल विधेयक पर चर्चा के लिए तीन जुलाई को सर्वदलीय बैठक बुलाई है।   लोकसभा में विपक्ष की नेता स्वराज ने सोशल नेटवर्किंग वेबसाइट ट्विटर पर इसकी जानकारी दी।  लोकपाल विधेयक का स्वरूप तय करने के लिए गठित मसौदा समिति में शामिल केंद्रीय मंत्रियों और सामाजिक संगठन के सदस्यों के बीच गतिरोध बन जाने के बाद यह बैठक बुलाई गई है।  सामाजिक संगठन के सदस्य विधेयक के दायरे में प्रधानमंत्री को लाने की मांग कर रहे हैं जो असहमति का एक बड़ा कारण है।  उल्लेखनीय है कि प्रधानमंत्री को विधेयक के दायरे में लाने को लेकर सरकार ने राजनीतिक पार्टियों और राज्य सरकारों की राय जानने के लिए उन्हें एक पत्र जारी किया था लेकिन उसकी इस पहल पर कोई खास प्रतिक्रिया नहीं मिली।